אובונטו (לינוקס)

אוּבּוּנטוּ (אנגלית: Ubuntu) היא מערכת הפעלה והפצת גנו/לינוקס חופשית בקוד פתוח המבוססת על דביאן. ההפצה מומנה ברובה על ידי היזם הדרום אפריקני מרק שאטלוורת' ושוחררה בתאריך 20 באוקטובר 2004 (גרסה Warty Warthog 4.10). אובונטו מוצעת בשלוש מהדורות רשמיות: 

 Ubuntu Desktop למחשבים אישיים
 Ubuntu Server לשרתים ולענן
 Ubuntu Core לאינטרנט של הדברים. 

גרסה חדשה של אובונטו יוצאת בכל שישה חודשים וגרסאות עם תמיכה לטווח ארוך יוצאות בכל שנתיים.

אובונטו מפותחת, משווקת ומופצת על ידי קנוניקל והקהילה במודל מריטוקרטי. קנוניקל מספקת עדכוני אבטחה ותמיכה בחינם לכל גרסה מתאריך השחרור ועד לתאריך הנטישה. קנוניקל מרוויחה כסף ממכירת שירותי פרמיום הקשורים לאובונטו. ההפצה פותחה על מנת לספק מענה ראוי לצורכי המשתמשים הביתיים ועל כן אחת ממטרותיה היא להפוך את לינוקס לזמין וקל לשימוש. המערכת מופצת כשעליה מותקנות מראש תוכניות רבות כגון: תוכנת הדואר האלקטרוני מוזילה ת'נדרבירד, דפדפן האינטרנט מוזילה פיירפוקס, חבילת יישומים משרדיים ליברה אופיס ועוד.

מקור השם 
פירוש השם אובונטו הוא פילוסופיה אתית הומניסטית המתמקדת באמון ובקרבה שבין כל אדם לרעהו, פילוסופיה זו מהווה עקרון חשוב עבור שבטי הזולו והקוסה.

היסטוריה ופיתוח 
אובונטו בנויה על הארכיטקטורה והתשתית של דביאן ומורכבת מגרסאות לשרתים, אינטרנט של הדברים ומחשבים אישיים. גרסה חדשה של אובונטו יוצאת בכל שישה חודשים וכל גרסה מקבלת תשעה חודשים של תמיכה בחינם עם עדכוני אבטחה ותיקוני באגים. גרסה עם תמיכה לטווח ארוך יוצאת בכל שנתיים ומקבלת תמיכה לחמש שנים.

הגרסה הראשונה של אובונטו שוחררה לראשונה בתאריך 20 באוקטובר 2004 (גרסה Warty Warthog 4.10) והייתה במימון של היזם הדרום אפריקני מרק שאטלוורת' (Mark Shuttleworth).

בדומה לדביאן, אובונטו משתמשת בחבילות תוכנה מסוג deb ובכלי ניהול חבילות כגון APT, וכן מנהל החבילות של אובונטו - Ubuntu Software.

בתאריך 8 ביולי 2005, הודיעה חברת קנוניקל על הקמת קרן אובונטו. למען מטרה זו סיפק שאטלוורת' מימון ראשוני בסך 10 מיליון דולרים. לקרן מספר מטרות עיקריות:
 הבטחת התמיכה והפיתוח עבור כל הגרסאות העתידיות (3 שנות תמיכה לגרסאות שולחן עבודה ו־5 שנות תמיכה לגרסאות שרת).
 שמירה על ההפצה כתוכנה חופשית.
 הבטחת ההמשכיות של פרויקט אובונטו.

עד גרסה 11, סביבת שולחן העבודה ששימשה את אובונטו הייתה GNOME בגרסה 2. החל מגרסה זו, הוחלף ממשק המשתמש ב־Unity. מאז אובונטו 17.10, GNOME 3 חזר להיות הממשק המשתמש הגרפי המגיע כברירת מחדל עם אובונטו בעוד שיוניטי הוא ברירת המחדל בגרסאות הישנות שעדיין נתמכות נכון לרגע כתיבת שורות אלו (16.04). בתאריך 8 באפריל 2017 שאטלוורת' כתב "אנחנו נשקיע באובונטו GNOME עם הכוונה לספק ממשק GNOME נפלא. אנחנו עוזרים למפתחי אובונטו GNOME, לא ליצור משהו שונה או מתחרה עם המאמץ. בזמן שאני נרגש מרעיונות העיצוב ביוניטי, ומקווה ש־GNOME יהיה יותר פתוח עבורם עכשיו, אני חושב שאנו צריכים לכבד את מנהיגות העיצוב של GNOME על ידי קבלת GNOME בדרך שבה GNOME רוצים אותו. התפקיד שלנו בזה, כרגיל, נצטרך לוודא ששדרוגים, אינטגרציות, אבטחה, ביצועים וכל החוויה היא נהדרת." שאטלוורת' גם ציין שקנוניקל תפסיק את הפיתוח של אובונטו לסמארטפונים וטאבלטים.

ביקורות ופרסים 
 בשנת 2005, בכנס LinuxWorld Conference and Expo שנערך בעיר לונדון, זכתה בפרס הקורא (Reader Award) על היותה הפצת הלינוקס הטובה ביותר.
 בשנת 2006, נבחרה כהפצת השנה של קהילת LinuxQuestions.org.
 בתאריך 1 במאי 2007 הודיעה חברת Dell שהפצת אובונטו תהיה מערכת ההפעלה הראשית במחשביה השולחניים והניידים.
 בשנת 2007, הוטמעה כמערכת ההפעלה הראשית של הפרלמנט הצרפתי ומשטרת צרפת.
 בשנת 2007, בכנס InfoWorld's, זכתה בפרס בוסי (Bossie) על היותה הפצת הקוד הפתוח הטובה ביותר.
 בשנת 2009, משרד החינוך והמדע של מקדוניה פרסם הודעה לפיה הפצת אובונטו תהיה מותקנת ב-180,000 כיתות והמליץ להשתמש בה.
 בשנת 2012, ממשלת איסלנד השיקה פרויקט חיסכון בעלויות בו מספר סוכנויות ממשלתיות ובתי ספר יחלו שימוש בהפצת אובונטו.
 בחודש ינואר 2014, רשות האבטחה של בריטניה (CESG), דיווחה כי גרסת 12.04 LTS של ההפצה הייתה היחידה שעברה 9 מתוך 12 בדיקות אבטחה ללא סיכונים משמעותיים.
 בשנת 2015, הצהירה קנוניקל שלהפצת אובונטו יש כ־40 מיליון משתמשים שולחניים.

מאפיינים 
התקנת ברירת מחדל של אובונטו כוללת מגוון רחב של תוכנות כגון: LibreOffice, Firefox, Thunderbird, Transmission ועוד מספר משחקים קלים כגון סודוקו, שחמט ומה־ג'ונג. ניתן להתקין חבילות תוכנה נוספות דרך Ubuntu Software (שהיא חנות יישומים הדומה לאפ סטור של אפל או ל־Microsoft Store שב־Windows), דרך מנהל החבילות Synaptic, או מהטרמינל באמצעות שימוש בפקודה APT. ניתן גם להתקין חבילות snap ו־flatpak. אובונטו פועלת תחת הרישיון הציבורי הכללי של גנו וכל התוכנות המותקנות כברירת מחדל זמינות בחינם. בנוסף, אובונטו מתקין כמה מנהלי התקן לחומרה הזמינים בפורמט בינארי בלבד אך מפאת היותן בלתי חופשיות, חבילות כאלה מסומנות כמוגבלות ("Restricted").

אבטחה 

המטרה של אובונטו היא להיות כמה שיותר בטוחה מרגע התקנתה. התוכנות של המשתמש רצות עם פריבילגיות נמוכות ולא יכולות לפגוע במערכת ההפעלה ובקובצי המשתמש. כחלק מהגברת האבטחה, כלי ה־sudo נועד כדי לתת פריבילגיות זמניות לביצוע משימות מנהליות בזמן שחשבון ה־root נשאר נעול (ובכך גם יורד הנטל מהמשתמש לגשת לחשבון ה־root בכל התקנת תוכנה) גם PolicyKit מעורב במערכת ההפעלה. רוב הפורטים נשארים סגורים בשביל למנוע פריצות. באובונטו יש חומת אש המאפשרת למשתמשים שמתקינים שרתי רשת לשלוט בגישה אליהם.

אובונטו גם תומך בהצפנת דיסק מלאה.

התקנה 
דרישות המערכת משתנות לפי הגרסה. לאובונטו 18.04 LTS מומלץ מחשב עם מעבד 2GHz ושתי ליבות, 2GB זיכרון, 25GB שטח אחסון פנוי בכונן קשיח, מסך ברזולוציית 1024*768 וחיבור לאינטרנט. למחשבים פחות חזקים יש הפצות אובונטו אחרות כמו לובונטו וזובונטו. אובונטו תומך בארכיטקטורת ARM ו־Power.

הדרך הטיפוסית להתקנת אובונטו היא באמצעות תקליטורי אתחול והן ניתנות להורדה כתמונת ISO. תמונות אלה נצרבות על תקליטור DVD או כונן USB. הרצת אובונטו בדרך הזאת בדרך כלל איטית יותר מלהריץ על כונן קשיח אך הרצה דרך תקליטור אתחול לא נוגעת במידע של המחשב אלא אם כן היא מקבלת הוראה מהמשתמש. אם המשתמש בוחר להפעיל את תקליטור האתחול מאשר לפתוח את אשף ההתקנה בזמן האתחול, עדיין יש את האפשרות לפתוח את Ubiquity כדי להתקין את אובונטו גם אחרי האתחול לסביבה החיה. קובצי ISO של כל הגרסאות של אובונטו זמינות להורדה באתר האינטרנט של אובונטו.

ניהול חבילות 

חבילות התוכנה של הפצת אובונטו מחולקות לארבעה מאגרים שונים כדי לשקף את ההבדלים ברמת הרישוי וזמינות התמיכה, היישומים שאינם נתמכים על ידי חברת קנוניקל מתעדכנים על ידי חברי הקהילה. להלן ארבעת המאגרים:

Main (ראשי) - מאגר לתוכנות חופשיות העומדות בתנאי הרישיון של אובונטו והנחיות התוכנה של דביאן. מאגר זה מכיל בתוכו גם גופנים, קושחה, וקבצים בינארים בהם ניתן לעשות שימוש ללא רישוי.

Restricted (מוגבל) - מאגר למנהלי התקנים שאינם חופשיים, התמיכה בהם מוגבלת מפאתי חוסר גישה אל קוד המקור.

Universe (עולמי) - מאגר לתוכנות מסחריות העומדות בתנאי הרישיון של אובונטו והנחיות התוכנה של דביאן.

Multiverse (רב עולמי) - מאגר לתוכנות העשויות להפר חוקי פטנטים או זכויות יוצרים בארצות הברית ומדינות נוספות.

המאגר הראשי והמוגבל מספקים את כל התוכנות הנדרשות לשימוש במערכת ההפעלה הסטנדרטית. להפצת אובונטו הסכמי רישוי לתוכנות מסחריות צד־שלישי בעזרתם מקבלת קנוניקל אישור להתקנת תוכנות מסחריות כגון: דפדפן האינטרנט אופרה (Opera) ונגן המדיה (RealPlayer) בהפצות השונות.

תוכנות מסחריות שאינן פותחו על ידי קנוניקל או הקהילה הרשמית של אובונטו זמינות להורדה באמצעות חנות התוכנה (Ubuntu Software) המכילה מגוון כלים, מקודדי מדיה תוכנות להפעלת סרטים ומשחקים שונים.

הפצת גרסאות חדשות 

חברת קנוניקל (Canonical) היא התומכת הראשית בפרויקט של אובונטו והחל מחודש אוקטובר 2004 מפרסמת גרסה חדשה של ההפצה אחת לשישה חודשים.

כמו כן, אחת לשנתיים משחררת החברה גרסה לטווח ארוך (LTS), לכל גרסה שם קוד ומזהה גרסה המורכב מהשנה וחודש השחרור.
 גרסאות לטווח קצר נתמכות למשך 9 חודשים.
 גרסאות לטווח ארוך נתמכות למשך 5 שנים.

דרישות מערכת 
דרישות המערכת המינימליות הן: זיכרון וירטואלי בנפח 512 מגה בייט, מעבד בעל ארכיטקטורת 32 סיביות ודיסק קשיח עם מינימום 1.75 ג׳יגה בייט פנויים.

רשימת גרסאות

הפצות מבוססות אובונטו 
הגרסה המומלצת עבור רוב המשתמשים ונתמכת באופן רשמי על ידי קנוניקל, היא גרסת Ubuntu Desktop, המיועדת למחשבים שולחניים וניידים.

החל מגרסת Artful Aardvark 17.10 סביבת שולחן העבודה הוחלפה לממשק GNOME, בניגוד לגרסאות קודמות בהן היה Unity לסביבת שולחן העבודה שהוגדרה כברירת מחדל.

לאובונטו גרסאות שונות המתחלקות בין שתי קבוצות:
 גרסאות רשמיות - תתי גרסאות המפותחות על ידי הקהילה הרשמית.
 גרסאות שאינן רשמיות - נגזרת של אובונטו המפתחת על ידי גופים פרטיים, קבוצות וארגונים שאינם שייכים לפרויקט אובונטו.

ראו גם 
 מרכז התוכנה של אובונטו
 BackTrack
 יוניטי
 Launchpad
 וינוקס
Ubuntu Touch
פדורה (הפצת לינוקס)
Arch Linux

קישורים חיצוניים 

 

 בחירה בהפצת אובונטו כהפצת השנה - LinuxQuestions.org (אנגלית)

הערות שוליים 

הפצות של GNU/לינוקס
תוכנה חופשית
תוכנות שהושקו ב-2004